
A  V  I  Z
asupra proiectului de Lege pentru modificarea Legii nr. 227/2015
 privind Codul Fiscal




              În conformitate cu prevederile art. 95 din Regulamentul Camerei Deputaţilor, republicat, cu modificările și completările ulterioare, Comisia pentru politică economică, reformă şi privatizare a fost sesizată spre dezbatere şi avizare cu proiectul de Lege pentru modificarea Legii nr. 227/2015 privind Codul Fiscal (PLx 400/2022), transmisă cu adresa nr. PL-x 400 din 22 iunie 2022, înregistrat sub nr. 4c-1/346 din 23 iunie 2022. 
              Senatul, în calitate de primă Cameră sesizată, a adoptat proiectul de Lege pentru modificarea Legii nr. 227/2015 privind Codul Fiscal, în forma inițială, cu respectarea prevederilor art. 75 alin. (2) teza a III-a din Constituția României, republicată, în ședința din 20 iunie 2022.
               Conform prevederilor art. 75 din Constituţia României, republicată, şi ale art. 92 alin. (9) pct. 1 din Regulamentul Camerei Deputaţilor, republicat, cu modificările și completările ulterioare, Camera Deputaţilor este  Cameră decizională.
  Potrivit reglementărilor art. 62 din Regulamentul Camerei Deputaților, republicat, cu modificările și completările ulterioare,  membrii Comisiei au examinat proiectul de lege menționat mai sus, în ședința din 19 septembrie 2022.
	               Inițiativa legislativă are ca obiect de reglementare modificarea art.99 alin.(2) şi a art.100 din Legea nr.227/2015. Proiectul de lege vizează creşterea contributivităţii la sistemele facultative de pensii prin atragerea cât mai multor persoane interesate, crearea unui cadru legal de impozitare echitabil al acestora pentru a le face atractive şi rentabile. Proiectul vizează reglementarea valorii venitului impozabil atunci când urmează a se efectua plăţi din fondurile de pensii administrate privat, respectiv Pilonul II, Pilonul III şi segmentul pensiilor ocupaţionale din România.
[bookmark: _GoBack]  Membrii Comisiei au analizat inițiativa legislativă supusă avizării, expunerea de motive,  Opinia Consiliului Fiscal, transmisă cu adresa nr. 8 din           31 martie 2022, avizul favorabil al Consiliului Legislativ, cu observații şi propuneri, transmis cu adresa nr. 384 din 7 aprilie 2022, precum și avizul favorabil al Consiliului Economic și Social, transmis cu adresa nr. 2001 din 5 aprilie 2022.

	                 În urma dezbaterilor, membrii Comisiei au hotărât, cu unanimitate de voturi, avizarea favorabilă a proiectul de Lege pentru modificarea Legii                nr. 227/2015 privind Codul Fiscal, în forma adoptată de Senat.

În raport cu obiectul şi conţinutul său, inițiativa legislativă face parte din categoria legilor ordinare.

